CELEX: 62021CN0823
Language: da
Date: 2021-12-22 00:00:00
Title: Sag C-823/21: Sag anlagt den 22. december 2021 –Kommissionen mod Ungarn

21.3.2022   
            
            
               DA
            
            
               Den Europæiske Unions Tidende
            
            
               C 128/9
            
         
      Sag anlagt den 22. december 2021 –Kommissionen mod Ungarn
      (Sag C-823/21)
      (2022/C 128/12)
      Processprog: ungarsk
      
         Parter
      
      
         Sagsøger: Europa-Kommissionen (ved A. Azéma, L. Grønfeldt, A. Tokár og J. Tomkin, som befuldmægtigede)
      
         Sagsøgt: Ungarn
      
         Sagsøgerens påstande
      
      
                  —
               
               
                  Det fastslås, at Ungarn har tilsidesat sine forpligtelser i henhold til artikel 6 i direktiv 2013/32 (1), sammenholdt med chartrets artikel 18, idet denne medlemsstat gør adgangen til proceduren for international beskyttelse og til at indgive en ansøgning om international beskyttelse for tredjelandsstatsborgere, der befinder sig på det ungarske område, herunder ved dets grænse, betinget af, at de gennemfører en forudgående procedure ved en ungarsk diplomatisk repræsentation i et tredjeland.
               
            
                  —
               
               
                  Ungarn tilpligtes at betale sagens omkostninger.
               
            
         Søgsmålsgrunde og væsentligste argumenter
      
      I henhold til de asylretlige regler, som blev indført i Ungarn ved lov LVIII af 2020, der blev vedtaget som en midlertidig foranstaltning, men hvis gyldighed efterfølgende er blevet forlænget flere gange, skal alle personer, der ønsker at indgive en asylansøgning i denne stat, med enkelte undtagelser, først fremlægge en hensigtserklæring på den ungarske ambassade i Beograd eller Kiev, og de kan alene få adgang til proceduren for international beskyttelse efter et positivt svar på denne hensigtserklæring og udstedelsen af en indrejsetilladelse.
      Kommissionen finder, at denne nye asylprocedure er uforenelig med artikel 6 i direktiv 2013/32 om fælles procedurer for tildeling og fratagelse af international beskyttelse, fortolket i lyset af chartrets artikel 18.
      Retten til »adgang til proceduren«, som garanteres i direktivets artikel 6, indebærer først og fremmest en mulighed for, at tredjelandsstatsborgere, der befinder sig på en medlemsstats område, herunder ved dets grænse, kan indgive en ansøgning om international beskyttelse.
      Det fremgår imidlertid af de gældende bestemmelser i lov LVIII af 2020, at såfremt tredjelandsstatsborgere, der befinder sig på det ungarske område, herunder ved dets grænse, giver udtryk for deres ønske om international beskyttelse, vil de ungarske myndigheder ikke betragte denne erklæring som indgivelse af en ansøgning om international beskyttelse som omhandlet i direktiv 2013/32. Ansøgningen vil ikke blive registreret, og den pågældende vil ikke blive givet de rettigheder, som tilkommer en ansøger. For at indgive sin ansøgning må den pågældende i stedet forlade det ungarske område, rejse tilbage til et tredjeland og først gennemføre en procedure på den ungarske ambassade i dette land.
      
         (1)  Europa-Parlamentets og Rådets direktiv af 26.6.2013 om fælles procedurer for tildeling og fratagelse af international beskyttelse (EUT 2013, L 180, s. 60).